Jong Kruger het SA vlag trots laat wapperIsabella Kruger se uitstekende lopie op Wimbledon het gister tot ’n einde gekom. Foto: Adrian Dennis/AFP. Isabella Kruger se droomlopie op Wimbledon mag dalk gister tot ’n einde gekom het, maar die jong speler het ongetwyfeld haar land uitstekend verteenwoordig. Die 17-jarige Suid-Afrikaner het gister in die kwarteindstryd van die junior Wimbledon-toernooi teen die vyfdegekeurde Victoria Mboko vasgeval. Die eindtelling was 0-6, 5-7 en 4-6 teen die Kanadese speler. Kruger het die eerste stel op ’n drafstap beklink, voordat sy stoom in die tweede en derde stelle verloor het. Sy het meer kishoue en wenners as haar Kanadese teenstander gemoker, terwyl sy ook meer punte gewen het. Die 40 ongedwonge foute was egter die uiteindelike verskil tussen wen en verloor. Tog het sy haarself uitstekend van haar taak op die ikoniese grasbane van Wimbledon gekwyt. Nie net het sy die eerste Suid-Afrikaanse meisie geword om vir die hooftoernooi van dié kampioenskap te kwalifiseer nie, maar het ook met ’n hele paar gerekende spelers afgereken om na die uitspeelwedstryde deur te dring. Kruger in aksie op Wimbledon. Foto: Adrian Dennis/AFP. Kruger het onder meer vir Nikola Daubnerova – 12de op die wêreldranglys – met 6-4, 6-7 en 6-2 geklop, terwyl haar spogvertoning teen Mimi Xu (6-4 en 6-3) haar ’n plek in die kwarteindstryd verseker het. Tennis Suid-Afrika het haar ook op sosiale media geluk gewens. “Die 17-jarige Suid-Afrikaanse sensasie Isabella Kruger het die beste week van haar loopbaan met ’n kwarteindstrydwedstryd op Wimbledon afgesluit. Baie geluk met jou indrukwekkende lopie, Bella!” het die nasionale tennisbeheerliggaam getwiet. Kruger is die dogter van die legendariese Springbok-flank Ruben Kruger. Nick Kyrgios in eindstryd teen Novak Djokovic of Cameron Norrie Intussen het Australië se Nick Kyrgios ’n direkte rit van sy kwarteindstryd-oorwinning na Sondag se eindstryd gekry nadat Rafael Nadal se maagspierbesering hom genoop het om hom aan die toernooi te onttrek. Die bestendige Spanjaard en die vurige Aussie sou in een van vandag se halfeindstryde gespeel het. Kyrgios sal nou sake om die silwerware teen wenner van die Novak Djokovic/Cameron Norrie-kragmeting uitspook. “Ons is verskillende spelers met verskillende persoonlikhede. Ek vertrou dat jou herstelproses goed sal verloop en ek hoop ons sien jou gou weer terug op die baan. Tot ’n volgende keer,” het Kyrgios op sy Instagram-rekening gedeel kort nadat die nuus oor Nadal se besluit aangekondig is.